Illum, il-Kummissjoni Ewropea qed tikkomplementa l-Istrateġija tal-UE għall-Vaċċini, li kienet ta' suċċess, bi strateġija dwar il-prodotti terapewtiċi kontra l-COVID-19 biex tappoġġa l-iżvilupp u d-disponibbiltà tal-prodotti terapewtiċi tant meħtieġa kontra l-COVID-19, inkluż għat-trattament tal-“COVID fit-tul”. L-Istrateġija tal-lum tkopri ċ-ċiklu sħiħ tal-ħajja tal-mediċini: mir-riċerka, l-iżvilupp u l-manifattura, sal-akkwist u t-tqassim. Din tifforma parti mill-Unjoni Ewropea tas-Saħħa b'saħħitha, li fiha l-pajjiżi kollha tal-UE jħejju u jirrispondu flimkien għall-kriżijiet tas-saħħa u jiżguraw id-disponibbiltà ta' provvisti mediċi affordabbli u innovattivi — inkluż il-prodotti terapewtiċi meħtieġa għat-trattament tal-COVID-19. L-Istrateġija tinkludi azzjonijiet u miri ċari, inkluż l-awtorizzazzjoni sa Ottubru 2021 ta' tliet prodotti terapewtiċi ġodda għat-trattament tal-COVID-19 u possibbilment tnejn oħra sa tmiem is-sena. B'mod konkret: Il-passi li jmiss Il-Kummissjoni se tfassal portafoll ta' 10 prodotti terapewtiċi potenzjali kontra l-COVID-19, u sa Ġunju 2021 se tidentifika l-aktar ħamsa promettenti. Se torganizza avvenimenti ta' tlaqqigħ għall-atturi industrijali involuti fil-prodotti terapewtiċi biex tiżgura biżżejjed kapaċità ta' produzzjoni kif ukoll manifattura rapida. L-awtorizzazzjonijiet il-ġodda, ir-rieżamijiet kontinwi u l-kuntratti ta' akkwist konġunt se jkunu operattivi qabel tmiem is-sena. L-istimulatur tal-innovazzjoni għall-prodotti terapewtiċi, l-avvenimenti ta' tlaqqigħ u l-azzjoni preparatorja għall-appoġġ tal-manifattura u l-aċċess flessibbli għall-prodotti terapewtiċi kontra l-COVID-19 fil-kuntest tal-proġett EU Fab, se jikkontribwixxu għall-HERA, li dwarha mistennija proposta aktar tard fis-sena. Il-proġett pilota dwar l-aċċess għad-data dwar is-saħħa se jikkontribwixxi għall-proposta dwar l-Ispazju Ewropew tad-Data dwar is-Saħħa mistennija aktar tard din is-sena. Il-Membri tal-Kulleġġ qalu: Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: “Is-sitwazzjoni f'ħafna unitajiet tal-kura intensiva madwar il-kontinent tibqa' kritika. Jeħtieġ li niffukaw kemm fuq il-vaċċini kif ukoll fuq il-prodotti terapewtiċi, bħala żewġ mezzi qawwija u komplementari biex niġġieldu l-COVID-19. Iżda bħalissa għandna mediċina awtorizzata waħda biss biex tikkura l-COVID-19. Billi nieħdu azzjoni fuq id-disponibbiltà aħjar tal-mediċini llum, qed niżguraw li l-pazjenti jirċievu t-trattamenti li jeħtieġu filwaqt li nilqgħu ukoll għat-tħejjija bijomedika futura tagħna. Strateġija koordinata dwar l-aċċess għall-prodotti terapewtiċi se tagħti spinta lill-awtonomija strateġika tagħna u se tikkontribwixxi għal Unjoni tas-Saħħa b'saħħitha.” Il-Kummissarju għas-Saħħa u s-Sikurezza Alimentari, Stella Kyriakides, qalet: “It-tilqim isalva l-ħajjiet, iżda għad ma jistax jeqred il-COVID-19. Neħtieġu spinta qawwija fuq it-trattamenti biex nillimitaw il-ħtieġa ta' rikoveru fl-isptar, biex inħaffu l-ħinijiet tal-irkupru, u biex innaqqsu l-mortalità. Irridu niżguraw li l-pazjenti fl-Ewropa u madwar id-dinja jkollhom aċċess għal mediċini mill-aqwa kontra l-COVID-19. Huwa għalhekk li stabbilejna għan ċar ħafna: sa Ottubru, se niżviluppaw u nawtorizzaw tliet prodotti terapewtiċi effettivi ġodda kontra l-COVID-19 li jista' jkollhom il-potenzjal li jibdlu l-perkors tal-marda. Se nagħmlu dan billi ninvestu fir-riċerka u l-innovazzjoni, billi nidentifikaw mediċini promettenti ġodda, billi nżidu l-kapaċità tal-produzzjoni u billi nappoġġaw l-aċċess ekwu. L-Istrateġija tagħna dwar il-Prodotti Terapewtiċi tindika Unjoni Ewropea tas-Saħħa b'saħħitha fil-prattika.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: Biż-żieda tad-disponibbiltà tal-vaċċini madwar l-Ewropa, issa dejjem aktar Ewropej huma protetti kontra l-COVID-19. Sadanittant, l-iżvilupp ta' mediċini innovattivi għall-kura tal-pazjenti bil-coronavirus jibqa' prijorità meta niġu biex insalvaw il-ħajja taċ-ċittadini. Ir-riċerka u l-innovazzjoni huma l-ewwel pass biex jinstabu prodotti terapewtiċi effettivi u sikuri, u huwa għalhekk li qed nipproponu li nistabbilixxu “stimulatur tal-innovazzjoni għall-prodotti terapewtiċi” ġdid kontra l-COVID-19 u se ninvestu EUR 90 miljun fi studji tal-popolazzjoni u fi provi kliniċi.” Kuntest L-Istrateġija dwar il-prodotti terapewtiċi kontra l-COVID-19 tikkomplementa l-istrateġija tal-UE għall-vaċċini kontra l-COVID-19 minn Ġunju 2020 u tibni fuq il-ħidma li hemm għaddejja min-naħa tal-Aġenzija Ewropea għall-Mediċini u l-Kummissjoni biex tappoġġa r-riċerka, l-iżvilupp, il-manifattura u l-użu tal-prodotti terapewtiċi. L-Istrateġija tifforma parti minn Unjoni Ewropea tas-Saħħa b'saħħitha, bl-użu ta' approċċ koordinat tal-UE, biex tipproteġi aħjar saħħet iċ-ċittadini tagħna, u li permezz tagħha l-UE u l-Istati Membri tagħha jkunu mgħammra biex jipprevjenu u jindirizzaw aħjar il-pandemiji futuri, kif ukoll ittejjeb ir-reżiljenza tas-sistemi tas-saħħa tal-Ewropa. Aktar informazzjoni Komunikazzjoni tal-Istrateġija dwar il-Prodotti Terapewtiċi Skeda informattiva tal-Istrateġija dwar il-Prodotti Terapewtiċi Il-paġna tal-Kummissjoni Ewropea dwar ir-rispons għall-coronavirus L-Istrateġija tal-UE għall-Vaċċini HERA Incubator Riċerka u innovazzjoni tal-UE dwar il-coronavirus